# Harmonize anakabia juu sana kwa Diamond!

## Muktasari:

**Kwa kifupi Harmonize anakabia juu sana na hajaanza leo wala jana, ni utamaduni ambao amekuwa nao tangu akiwa WCB Wasafi na ameendelea nao hata baada ya kuondoka. Na hivi ndivyo mambo yao yanavyokwenda.**

WEKA ni weke, hayo ndiyo maisha ya Harmonize katika kushindana kwake na Diamond Platunmz ambaye ndiye aliyemtoa kimuziki miaka tisa iliyopita kabla ya kuja kugombana na kuwa na uhasama mkubwa hasa wa kikazi.

Kwa kifupi Harmonize anakabia juu sana na hajaanza leo wala jana, ni utamaduni ambao amekuwa nao tangu akiwa WCB Wasafi na ameendelea nao hata baada ya kuondoka. Na hivi ndivyo mambo yao yanavyokwenda.

Mosi; Diamond alianzisha WCB Wasafi baada ya kuondoka Sharobaro Records, hiyo ni sawa na Harmonize aliyeanzisha Konde Music baada ya kuondoka WCB Wasafi na wote kuhama kwao kulizusha kutoelewana na mabosi wao wa mwanzo.

Hata hivyo, wawili hao walikuja kukutana na kitu kama hicho, wasanii walitoka katika lebo zao na kwenda kuanzisha zao, Rich Mavoko aliondoka WCB Wasafi na kuanzisha Billionea Kid, huku Country Boy akiondoka Konde Musc na kuanzisha I AM Music.

Pili; Ili kuonyesha yeye ni mkali wa katika muziki, Diamond alijipachika jina la 'Simba' moja ya wanyama wakali na tishio mwituni, Harmonize naye hakucheza mbali, akajipachika jina la 'Tembo' ambaye hana wa kumtisha mwituni.

Utakumbuka hilo ndilo lilisababisha na Rayvanny kujipachika jina la 'Chui' ambaye anaogopeka mwituni, wasanii hao wanatumia majina hayo kama chapa zao na mara nyingi wamekuwa wakiyataja katika nyimbo zao kwa miaka sasa.

Tatu; Baada ya Diamond kupata umaarufu kimuziki alianzisha uhusiano na Wema Sepetu, Miss Tanzania 2006 na Staa wa filamu ambaye alimtumia katika video ya wimbo wake, Moyo Wangu (2011).

Kwa upande wake Harmonize baada ya kuwa maarufu alizama katika penzi na Staa wa filamu Bongo, Jacqueline Wolper ambaye alimtumia katika video ya wimbo wake, Niambie (2017).

Nne; Baada ya kuondoka WCB Wasafi, Harmonize alifichua lebo hiyo ilimpa mkataba wa miaka 10 na katika mapato lebo ilikuwa inachukua asilimia 60 na yeye kama msanii asilimia 40 kitu ambacho baadaye aliona sio sawa kwake.

Hata hivyo, Anjella ambaye ameondoka Konde Music amesema mkataba wake ulikuwa wa miaka 10 na mgawanyo wa mapato ulikuwa ni asilimia 60 kwa 40, kama ni ya kweli, basi Harmonzie 'kakopi na kupesti' kutoka kwa Diamond!.

Tano; Hadi sasa Diamond kafanya video na warembo watatu ambao aliwahi kuwa nao katika mahusiano, Wema Sepetu - Moyo Wangu (2011), Hamisa Mobetto - Salome (2016) na Zari The Bosslady aliyefanya naye video mbili, Utanipenda (2015) na Iyena (2018).

Harmonize naye akapita njia hiyo hiyo, ameshafanya video na warembo wake watatu aliowahi kuwa nao, Jacqueline Wolper - Niambie (2017), Kajala Masanja - Nitaubeba (2022) na Sarah aliyefanya naye video mbili, My Boo Remix (2019) na Niteke (2019).

Sita; Baada ya kufanikiwa kimuziki, Diamond aliingiza sokoni bidhaa zake kupitia chapa yake, alikuja na Chibu Perfume, Wasafi.com na Diamond Karanga, ni miradi iliyopata mapokezi mazuri kipindi cha mwanzo ila baadaye ikapotea.

Naye Harmonize baada ya kundoka WCB Wasafi alitaka kufanya mambo kama hayo, alitangaza ujio wa bidhaa zake za sigara, 'Tembo Cigarate' na kuomba wafanyabiashara kujitokeza ili kushirikiana katika mradi huo ambao hadi leo bado haujaanza.

Saba; Katika kunogesha biashara yake ya muziki, Diamond aliamua kujipa jina la 'Dangote' ambaye ni tajiri mkubwa wa Nigeria na Afrika nzima, Harmonize naye akapita humo humo kwa kujipa jina la 'Bakhresa' ambaye ni tajiri mkubwa Tanzania na Afrika.

Ukiwasikiliza wasanii hao wakiyataja majina hayo kwenye nyimbo zao utadhani ni ya kwao kweli, kumbe wapi!; ni kutaka kuonyesha ni jinsi gani ni wakubwa kimuziki kama matajiri hao upande wa biashara.

Nane; Baada ya Diamond kufanya kazi na Koffi Olomide wa DR Congo aliyesika katika wimbo wake, Waah! (2021), Harmonize naye alimtafuta mkongwe mwingine kutokea nchini humo, akampata Awilo Longomba na kutoa naye wimbo, Attitude (2022).

Kolabo ya Diamond na Koffi ilipotoka tu ilipata 'views' 100,000 katika mtandao wa YouTube ndani ya dakika 48, wakati ile ya Harmonize na Awilo ilipata 'views' 100,000 kwa dakika 44, hivyo Harmonize aliifikia rekodi ya Diamond na kuivunjilia mbali.

Tisa; Albamu ya kwanza ya Harmonize, Afro East (2020) imefanana au kuiga vitu vingi kutoka kwa ile ya tatu ya Diamond, A Boy From Tandale (2018) kama ifuatavyo.

A. Diamond alizindua albamu yake Nairobi nchini Kenya hapo Machi 14, 2018, naye Harmonize akazindua yake katika Ukumbi wa Mlimani City, Dar es Salaam hapo Machi 14, 2020, hivyo tarehe, miezi zimefanana kasoro tu miaka.

B. Albamu zote mbili zina idada sawa ya nyimbo, yaani 18 na hakuna aliyemshirikisha mwenzake katika albamu yake. Hata hivyo, hadi sasa Harmonize kamshirikisha Diamond katika nyimbo zake tatu, Bado (2016), Kwangwaru (2018) na Kainama (2019).

C. A Boy From Tandale imemshirikisha msanii mmoja tu wa kike kutokea Tanzania, Vanessa Mdee (Far Away), nayo Afro East imefanya hivyo kwa msanii mmoja tu wa kike Tanzania, Lady Jaydee (Wife), halafu nyimbo zote mbili zina majina ya Kiingereza.

Imeandikwa na

Mwisho.